Oktoberfest: Sehr gut, Blitsbokke! | Netwerk24
Deur Marnus Kok 21 September 2019 21:34
Kurt-Lee Arendse was Saterdag in Duitsland op sy stukke. Foto: Getty Images
Suid-Afrika het Nieu-Seeland in sy eerste wedstryd met 19-12 geklop, waarna Engeland (24-7) en Australië (26-19) ook afgeransel is.
Met dié vertoning het die Blitsbokke hul plek in die halfeindronde bespreek, waar hulle Sondag teen die gasheer, Duitsland, om 11:44 te staan sal kom.
Nieu-Seeland en Fidji is in die ander halfeind om 12:06 slaags.
Neil Powell, afrigter van Suid-Afrika, sal tevrede voel met sy span se vertoning, aangesien die Blitsbokke basies nog in ’n voorseisoen is. Ja, daar is veral teen die Aussies ’n paar duikslae gemis, en daar was ook kere wat aangeë verlore gegaan het.
Maar daar was ook uitblinkers. Selvyn Davids, daardie klein towenaar wat homself verlede seisoen op die wêreldverhoog aangekondig het, was op sy stukke met blitsige tikskoppies, hope vaart en boonop is hy nie bang om te verdedig nie.
Ook Kurt-Lee Arendse het meer as een keer hakskene vir teenstanders gewys en diegene wat vergeet het dat hy kan systap, aan sy deugde herinner.
* Een van die spelers in Engeland se span wat teen die Blitsbokke gespeel het, was Ronnie du Randt, wat volgens leicestertigers.com ’n boorling van Pretoria is.
* Die kragmetings kan regstreeks gestroom word op facebook.com/oktoberfestsevens
Meer oor: Duitsland | Kurt-Lee Arendse | Selvyn Davids | Neil Powell | Blitsbokke